DO LO ŽK A PREDNO S TI

# medzinárodnej zmluvy pred zákonmi

(čl. 7 ods. 5 Ústavy Slovenskej republiky)

1. **Gestor zmluvy:** Ministerstvo hospodárstva Slovenskej republiky, Ministerstvo financií Slovenskej republiky je gestorom pre ustanovenia týkajúce sa podpory a ochrany investícií.
2. **Názov zmluvy:** Zmeny a doplnenia Dohovoru energetickej charty, podpísané v Bruseli dňa 3. decembra 2024.

# Účel a predmet zmluvy a jeho úprava v právnom poriadku Slovenskej republiky:

Cieľom Zmien a doplnení Dohovoru energetickej charty je lepšie zosúladenie pôvodného Dohovoru energetickej charty z roku 1994 so súčasnými environmentálnymi a klimatickými cieľmi, ako napr. cieľmi Parížskej dohody a Európskej zelenej dohody a s modernými štandardmi EÚ politiky ochrany investícií.

Zmeny a doplnenia Dohovoru energetickej charty, ktoré boli prijaté 3. decembra 2024 na výročnej Konferencii energetickej charty, sa týkajú nasledovných ôsmich oblastí:

1. Definície
2. Ochrana investícií
3. Urovnávanie sporov
4. Tranzit
5. Udržateľný rozvoj a sociálna zodpovednosť podnikov
6. Regionálna organizácia pre hospodársku integráciu
7. Obsolentné ustanovenia
8. Predinvestičná stránka

Pre SR bolo dôležité dosiahnuť najmä explicitné vylúčenie intra-EÚ arbitráží, tzn. medzi členskými štátmi EÚ a investormi z iných členských štátov EÚ. Doterajšia rozhodovacia prax arbitrážnych tribunálov totiž preukazuje ich neochotu akceptovať, že intra-EÚ arbitráže nie sú v súlade s právom EÚ podľa judikatúry Súdneho dvora EÚ a tieto tribunály naďalej vydávajú arbitrážne rozhodnutia. S ohľadom na súčasnú situáciu v oblasti energetiky a radikálne zmeny zmluvných podmienok SR považuje za výhodné zabezpečiť čo najpriaznivejšie procesné arbitrážne pravidlá Dohovoru energetickej charty.

Navyše, jednostranné odstúpenie od Dohovoru energetickej charty by zachovalo pre existujúce investície v platnosti ustanovenia o ochrane investícií na ďalších 20 rokov (tzv. „sunset clause“). Vystupujúci štát by bol počas tejto doby žalovateľný za zaobchádzanie so zahraničným investorom podľa nevýhodného textu pôvodného Dohovoru energetickej charty. V zmysle ustanovení Zmien a doplnení Dohovoru energetickej charty budú investície do fosílnych palív vylúčené spod ochrany 10 rokov po dátume nadobudnutia platnosti Zmien a doplnení Dohovoru energetickej charty.

V právnom poriadku SR je predmet zmluvy upravený vo viacerých právnych predpisov v príslušných oblastiach, a to napr. v zákone č. 251/2012 Z. z. o energetike alebo zákone č. 309/2009 Z. z. o podpore obnoviteľných zdrojov energie a vysoko účinnej kombinovanej výroby.

# Priama úprava práv alebo povinností fyzických osôb alebo právnických osôb:

Zmeny a doplnenia Dohovoru energetickej charty priamo zakladajú práva alebo povinnosti fyzických osôb alebo právnických osôb. Práva a povinnosti fyzických osôb alebo právnických osôb zakladajú články: čl. 28 Zábezpeka na trovy a náklady, čl. 29 Financovanie treťou stranou, PRÍLOHA PD Dlh verejných financií.

Pôvodný Dohovor energetickej charty upravuje túto oblasť nasledovne: v časti III Podpora a ochrana investícií práva a povinnosti fyzických osôb alebo právnických osôb zakladajú tieto články: čl. 10 Ochrana, podpora a zaobchádzanie s investíciami, čl. 11 Kľúčoví zamestnanci, čl. 12 Odškodnenie, čl. 13 Vyvlastnenie,, čl. 14 Voľný prevod kapitálu. S ochranou týchto práv súvisí priamo aj časť V Riešenie sporov. Vzhľadom k tomu, že ide v tejto časti o úpravu procesných pravidiel v arbitrážnych konaniach, táto časť upravuje aj procesné povinnosti fyzických a právnických osôb.

# Úprava predmetu medzinárodnej zmluvy v práve Európskej únie:

Predmet Zmien a doplnení Dohovoru energetickej charty je upravený Zmluvou o fungovaní Európskej únie, predovšetkým jej článkom 194 a článkom 207 v spojení s článkom 218, pričom je v súlade s cieľmi Európskej zelenej dohody.

Pôvodný Dohovor energetickej charty vychádzal z článku 95 Zmluvy o založení Európskeho spoločenstva uhlia o ocele.

Súlad medzinárodnej zmluvy s právom EÚ: úplná zhoda.

# Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):

Z kategórií vymedzených čl. 7 ods. 4 Ústavy Slovenskej republiky ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb, preto sa vyžaduje súhlas Národnej rady Slovenskej republiky.

# Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):

Z kategórií vymedzených v čl. 7 ods. 5 Ústavy Slovenskej republiky ide o medzinárodnú zmluvu, na ktorej vykonanie nie je potrebný zákon a zároveň o medzinárodnú zmluvu, ktorá priamo zakladá práva alebo povinnosti fyzických alebo právnických osôb. Po ratifikácii a vyhlásení spôsobom ustanoveným zákonom budú mať Zmeny a doplnenia Dohovoru energetickej charty prednosť pred zákonmi.

# Vplyvy prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):

Vzhľadom na prednosť medzinárodnej zmluvy pred zákonmi nie je potrebné zrušiť alebo zmeniť z dôvodu duplicity žiadny právny predpis.